SKRIFTLIG FORESPØRGSEL E-2844/02

af Olivier Dupuis (NI) til Kommissionen

(9. oktober 2002)

Om: Anvendelse af offentlige EU-midler i Kosovo

Mere end tre år efter at FN's midlertidige administration i Kosovo begyndte sit arbejde, og efter at der er foretaget investeringer i en størrelsesorden af 400 millioner euro i energisektoren, er el-forsyningen i Kosovo stadig meget ustabil, idet der kun er elektricitet i ca. ti timer om dagen.

Forskellige kilder skønner, at der foregår underslæb og svig med EU-midler i forbindelse med energi-forsyningen, -produktionen og -distributionen. De samme kilder mærker sig ligeledes, at de europæiske virksomheder, der genopbygger systemet for energiproduktion og -distribution i Kosovo, ikke udviser tilstrækkelig åbenhed. Desuden har Andy Birpark, ansvarlig for UNMIK's fjerde søjle, som styres af EU, bekræftet, at en af hans medarbejdere, formentlig en EU-borger, skal være ansvarlig for underslæb med EU-midler til Kosovo. Stadig ifølge disse kilder skal store summer af EU-midler (omkring 4,5 millioner euro) til Kosovo være blevet overført til konti i Gibraltar. Derudover ser det ud til, at Kosova B-kraftværket, som blev ødelagt under en storm, ikke var forsikret ifølge de kriterier, der normalt følges i forbindelse med denne form for kraftværker. Endelig forlyder det, at OLAF (Det Europæiske Kontor for Bekæmpelse af Svig) skal have foretaget en undersøgelse af disse sager især den sag, hvor mindst en EU-borger, der arbejder for EU i Kosovo, skal være indblandet.

Vil Kommissionen give Parlamentet alle de oplysninger, den råder over mht. sagen om EU-midler, der er blevet overført til Gibraltar, og hvor de er endt, sagen om utilstrækkelig forsikring af Kosova B-kraftværket og den manglende åbenhed fra de europæiske virksomheders side, inklusive de oplysninger, OLAF har indhentet under undersøgelserne af alle disse sager?

Hvilke initiativer har Kommissionen taget eller har den tænkt sig at tage for i fremtiden at sikre, at alle de offentlige EU-midler til Kosovo bliver anvendt korrekt, og i dette konkrete tilfælde, for at sikre en tilfredsstillende el-forsyning i Kosovo for fremtiden?

Vil Kommissionen til slut oplyse, om den ikke mener, at selve Kosovos status, som først og fremmest er af provisorisk karakter, risikerer at fremme en dårlig ledelse, og hermed underslæb, både ved den internationale administration og blandt private aktører, der befinder sig i Kosovo og, at EU derfor bør tage initiativ til fuld international anerkendelse af Kosovo?

Svar afgivet på Kommissionens vegne af Michaele Schreyer

(4. december 2002)

Med hensyn til spørgsmålet om, hvad der er sket med EU-midlerne til energiproduktion og -distribution skal Kommissionen oplyse, at Det Europæiske Kontor for Bekæmpelse af Svig (OLAF) i maj 2002 indledte en sag på grund af mistanke om underslæb og svig til et beløb på 4,2 mio. USD fra Kosovos budget, efter at kontoret havde modtaget en rapport fra FN's mission i Kosovo (UNMIK). Pengene blev sporet til Gibraltar, og på grund af det udmærkede samarbejde med Gilbraltars myndigheder lykkedes det OLAF at få en højesteretskendelse om at fastfryse den bankkonto, hvor midlerne var anbragt. På den pågældende konto var der stadig et kontantindskud på ca. 3,2 mio. USD tilbage, som blev returneret til Kosovos budget i oktober 2002. Resten af de svigagtigt tilvejebragte midler var investeret i aktier. Kommissionen har indledt en sag ved Gilbratars højesteret for at få aktierne solgt og provenuet sendt tilbage til Kosovos budget. Kommissionen forsøger at få det samlede hovedbeløb samt omkostninger, skadeserstatninger, renter og eventuelt overskud tilbagebetalt af de personer, der er ansvarlige for den ulovlige overførsel.

OLAF's undersøgelse omhandlede ikke europæiske virksomheder eller den påståede utilstrækkelige forsikringsdækning for Kosova B plan. OLAF's undersøgelser er altid begrænset til tilfælde vedrørende svig og underslæb i forbindelse med EU-midler.

Med hensyn til de foranstaltninger, der er eller vil blive truffet for at sikre, at europæiske offentlige midler der er afsat til Kosovo i fremtiden anvendes korrekt, understreger Kommissionen, at størstedelen af EU's midler til Kosovo under CARDS-programmet er blevet administreret på tilfredsstillende måde af Det Europæiske Agentur for Genopbygning.

Agenturet er underlagt streng kontrol af sin bestyrelse, hvor både Kommissionen og medlemsstaterne er repræsenteret, samt af Revisionsretten og finansinspektøren, der er udpeget af Kommissionen. På baggrund af Revisionsrettens rapport om Det Europæiske Agentur for Genopbygnings regnskaber for finansåret 2000 og en positiv vurdering af agenturets arbejde i Kosovo meddelte Europa-Parlamentet på sin samling den 9. april 2002(1) agenturets direktør decharge.

Hvad angår de foranstaltninger, der er truffet for at forbedre kontrollen med FN-missionens operationer i Kosovo, skal det understreges, at der i oktober 2002 blev undertegnet en forordning om oprettelse af et statsrevisionskontor. Der er offentliggjort et udbud om teknisk støtte i tre år, der finansieres af Kommissionen gennem Det Europæiske Agentur for Genopbygning. For at gøre det muligt for statsrevisionskontoret at påbegynde sit arbejde hurtigt, bliver stillingen som statsrevisor indtil videre finansieret over Kosovos konsoliderede budget, og ansættelsesproceduren er allerede iværksat. Det forventes, at revisionskontoret vil kunne påbegynde sin virksomhed i begyndelsen af 2003, hvor den nye statsrevisor vil få ansvaret for ansættelse af andet personale inden for denne institution.

De Forenede Nationers mission i Kosovo arbejder endvidere på at indføre en omfattende strategi til forebyggelse af korruption, som blev vedtaget på en konference om korruptionsbekæmpende foranstaltninger, der blev afholdt i Pristina under ledelse af EU-søjlen UNMIK (der finansieres af Kommissionen) og Verdensbanken. Strategien omfatter et større EU-finansieret uddannelsesprogram for embedsmænd om hensigtsmæssig praksis og adfærd. Programmet gennemføres af Det Europæiske Agentur for Genopbygning og omfatter endvidere anvendelse af overvågede computersystemer for at øge gennemsigtigheden og forenkling af en række procedurer for at mindske mulighederne for svig. Det overvejes også at oprette et korruptionsbekæmpende agentur, der skal supplere den nye statsrevisor. Som midlertidig foranstaltning har man anvendt det italienske finanspoliti, Gardia Finanzia, i Kosovo, som snart vil få meget omfattende beføjelser til at undersøge visse institutioner uden varsel. Efter anmodning fra Kommissionen er alle offentligt ejede virksomheder, herunder KEK, enten i færd med at blive revideret eller vil blive revideret af professionelle eksterne revisorer, som hovedsagelig kommer fra medlemsstaterne.

Med hensyn til det særlige spørgsmål om, hvad der gøres for at sikre en tilfredsstillende elforsyning i Kosovo, skal det understreges, at Kosovos elforsyning blev alvorlig skadet efter et lynnedslag og heraf følgende brand i midten af juli 2002, hvilket ødelagde over halvdelen af landets elproduktionskapacitet.

Det nuværende energisystem opererer med fem timers Power On og en times Power Off, dvs. at alle områder har elforsyning i over tyve timer om dagen. Da el-efterspørgslen er næsten tredoblet i forhold til perioden inden krigen, hvor elinfrastrukturen blev opbygget, er strømudfald under disse omstændigheder næsten uundgåelig.

For at løse disse problemer har FN-missionens særlige repræsentant i Kosovo, Michael Steiner, ansat en erfaren industrimand fra en medlemsstat som ny Chief Executive Officer. Alle ledende stillinger i det offentlige elselskab, Korporata Energjietike E Kosovoes (KEK), er herefter blev opslået på ny, og nye stillinger er besat. Man er i færd med at planlægge omfattende uddannelsesprogrammer for personalet. Ved hjælp af ny lovgivning har det været muligt for KEK at forøge sine indtjeningsmuligheder, som igen har forbedret virksomhedens finanser og gjort det muligt til dels at dække den ekstra indenlandske efterspørgsel efter el ved hjælp af elimport. Kosovos regering har endvidere indledt en energibesparelsekampagne med henblik på at mindske spild og begrænse forbrugerefterspørgslen.

Kommissionen spiller via Det Europæiske Agentur for Genopbygning en meget stor rolle i forbindelse med genopbygningen af elsektoren i Kosovo og med at overvinde de katastrofale mangler efter branden i juli 2002. For at sikre, at de midler, der investeres i energisektoren i Kosovo og iværksættes af agenturet, har en bærbar virkning på lang sigt, følges de op af bestræbelser for at investere i kapacitetsopbygning. Reparationer på kraftværker følges op af videreuddannelse af KEK's ledelse, modernisering af ledelsesværktøjer og ved at stille et forvaltningsteam til rådighed til støtte for værkerne, som skal foreslå en forsikringsstrategi for KEK. Det skal bemærkes, at alle agenturets ordremodtagere skal have en all risks-forsikring.

Med hensyn til Kosovos midlertidige status støtter Kommissionen fuldt ud FN's generalsekretærs særlige repræsentants politik, der går ud på standards before status, som blev støttet af FN's Sikkerhedsråd på mødet den 24. april 2002.

(1) Bart Staes betænkning A5-0101/2002 endelig udg. af 22. marts 2002.